CELEX: 62008CJ0302
Trade marks
Reġistrazzjoni internazzjonali
Protokoll għall-Ftehim ta’ Madrid
Regolament (KE) Nru 40/94
Artikolu 146
Identitiċità tal-effetti fil-Komunità ta’ reġistrazzjoni internazzjonali u ta’ trade mark Komunitarja
Regolament (KE) Nru 1383/2003
Artikolu 5(4)
Merkanzija suspettata li tikser trade mark
Azzjoni doganali
Proprjetarju ta’ trade mark Komunitarja
Dritt li tinkiseb l-azzjoni wkoll fl-Istati Membri barra dak tat-talba għal azzjoni
Estensjoni għall-proprjetarju ta’ reġistrazzjoni internazzjonali

It-talba għal deċiżjoni preliminari tirrigwarda l-interpretazzjoni tal-Artikolu 5(4) tar-Regolament tal-Kunsill (KE) Nru 1383/2003, tat-22 ta’ Lulju 2003, li jikkonċerna azzjoni doganali kontra merkanzija suspettati li jiksru ċerti drittijiet ta’ proprjetà intellettwali u l-miżuri li għandhom jittieħdu kontra merkanzija li jinsabu li jkunu kisru dawk id-drittijiet (ĠU Edizzjoni Speċjali bil-Malti, Kapitolu 2, Vol. 13, p. 469), u tal-Artikolu 146 tar-Regolament tal-Kunsill (KE) Nru 40/94, tal-20 ta’ Diċembru 1993, dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146), kif emendat bir-Regolament tal-Kunsill (KE) Nru 1992/2003, tas-27 ta’ Ottubru 2003 (ĠU Edizzjoni Speċjali bil-Malti, Kapitolu 17, Vol. 1, p. 310, iktar ’il quddiem ir-“Regolament Nru 40/94”).
Din it-talba tressqet fil-kuntest ta’ kawża bejn Zino Davidoff SA (iktar ’il quddiem “Davidoff”) u l-Bundesfinanzdirektion Südost dwar talba ta’ Davidoff intiża għall-qbid fid-dwana ta’ merkanzija ssuspettata li tikser trade marks li huma reġistrati fuq livell internazzjonali, li tagħhom hija l-proprjetarja.
Il-kuntest ġuridiku
L-Artikolu 1 tar-Regolament Nru 1383/2003 jiddisponi:
“1.   Dan ir-Regolament jistipula l-kondizzjonijiet għall-azzjoni mill-awtoritajiet doganali fejn il-merkanzija tkun suspettata li tikser id-dritt ta’ proprjetà intellettwali fis-sitwazzjonijiet li ġejjin:
(a)
fejn jiddaħħlu għar-rilaxx f’ċirkolazzjoni ħielsa, esportazzjoni jew esportazzjoni mill-ġdid […];
(b)
fejn dawn jinstabu matul verifiki fuq merkanzija li tidħol jew tħalli t-territorju doganali tal-Komunità […], jitqedħdu taħt proċedura sospensiva […], ikunu fil-proċess li jiġu esportati mill-ġdid suġġetti għan-notifikazzjoni […] jew jitqegħdu f’żiona ħielsa jew magaizzinaġġ ħieles […].
2.   Dan ir-Regolament jiffissa ukoll il-miżuri li għandhom jittieħdu mill-awtoritajiet kompetenti fejn il-merkanzija msemmija fil-paragrafu 1 tinstab li tkun tikser id-drittijiet ta’ proprjetà intellettwali.”
L-Artikolu 2 tal-istess regolament jistabbilixxi:
“1.   Għall-finijiet ta’ dan ir-Regolament, ‘merkanzija li tikser dritt ta’ proprjetà intellettwali’; tfisser:
a)
‘merkanzija falza’ jiġifieri:
(1)
merkanzija, inkluż pakkeġġar, li ikun jġorru mingħajr awtorizzazzjoni trejdmark identika għal trejdmark validament reġistrata fir-rigward ta’ l-istess tip ta’ merkanzija, jew li ma tkunx tista’ tiġi distinta fl-aspetti essenzali tagħha minn dik il-trejdmark, u li b’hekk tikser id-drittijiet tad-detentur [tal-propjetarju] tal-trejdmark taħt il-liġi tal-Komunità, kif hemm provvidiment dwar dan fir-Regolament tal-Kunsill (KE) Nru 40/94 ta’ l-20 ta’ Diċembru 1993 dwar il-marki tal-kummerċ tal-Komunità [5] jew il-liġi ta; l-Istat Membru li fih l-applikazzjoni għall-azzjoni issir mill-awtoritajiet doganali;
[…]
[…]
2.   Għall-finijiet ta’ dan ir-Regolament, ‘detentur ta’ dritt’ tfisser:
a)
id-detentur ta’ trejdmark [trade mark], […]
[…]”
L-Artikolu 5 huwa fformulat kif ġej:
“1.   F’kull Stat Membru detentur ta’ dritt jista’ japplika bil-miktub lid-dipartiment kompetenti doganali għal azzjoni mill-awtoritajiet doganali fejnh titab [fejn tintalab] il-merkanzija f;xi waħda mis-sitwazzjonijiet imsemmija fl-Artikolu 1(1) (applikazzjoni għall-azzjoni).
[…]
4.   Fejn l-applikant ikun id-detentur ta’ dritt ta’ trejdmark tal-Komunità […], applikazzjoni tista’, b’żieda mat-talba għall-azzjoni mill-awtoritajiet doganali ta’ l-Istat membru li fih tintbagħat, jitlob azzjoni mill-awtoritajiet doganali ta’ Stat membru wieħed jew aktar.
[…]”
Il-Komunità saret parti kontraenti, b’effett mill-1 ta’ Ottubru 2004 għall-Protokoll dwar il-Ftehim ta’ Madrid dwar ir-reġistrazzjoni internazzjonali ta’ marki adottata f’Madrid fis-27 ta’ Ġunju 1989 (iktar ’il quddiem il-“Protokoll”), skont id-Deċiżjoni tal-Kunsill 2003/793 /KE, tas-27 ta’ Ottubru 2003, li japprova l-adeżjoni tal-Komunità Ewropea mal-[…Protokoll] (ĠU Edizzjoni Speċjali bil-Malti, Kapitolu 17, Vol. 1, p. 315).
L-Artikolu 4 tal-Protokoll jipprovdi:
“Effetti tar-reġistrazzjoni internazzjonali
a)
Mid-data tar-reġistrazzjoni jew rekord […], il-protezzjoni tal-marka f’kull waħda mill-partjiet kontraenti tkun daqs li kieku l-marka kienet iddepożitata direttament fl-uffiċċju ta’ dik il-parti kontraenti. Jekk l-ebda rifjut ma jkun mgħarraf lill-Uffiċċju Internazzjonali […] jew jekk rifjut mgħarraf […] ikun irtirat wara, il-protezzjoni tal-marka fil-parti kontraenti ikkonċernata, mid-data msemmija, tkun l-istess daqs li kieku il-marka kienet irreġistrata mill-uffiċċju ta’ dik il-parti kontraenti.
[…]”
L-Artikolu 146 tar-Regolament Nru 40/94, intitolat “Effetti ta’ reġistrazzjonijiet internazzjonali li jinnominaw lill-Komunità Ewropea”, jipprevedi:
“1.   Reġistrazzjoni internazzjonali li tinnomina lill-Komunità Europea għandha […] ikollha l-istess effett bħal applikazzjoni għal trademark Komunitarja.
2.   Jekk l-ebda ċaħda ma ġiet innotifikata […] jew jekk xi ċaħda ta’ din ix-xorta ġiet irtirata, ir-reġistrazzjoni internazzjonali ta’ marka li tinnomina lill-Komunità Ewropea għandha […] ikollha l-istess effett bħar-reġistrazzjoni ta’ marka bħala trademark Komunitarja.
[…]”
Il-kawża prinċipali u d-domanda preliminari
Fl-10 ta’ Mejju 2007, abbażi tal-Artikolu 5(4) tar-Regolament Nru 1383/2003, Davidoff ippreżentat quddiem l-Oberfinanzdirektion Nürnberg, li sar il-Bundesfinanzdirektion Südost, talba għal qbid fid-dwana ta’ merkanzija ssuspettata li tikser tnax-il trade mark li għandhom reġistrazzjoni internazzjonali u li hija l-proprjetarja tagħhom.
Din it-talba ġiet miċħuda fit-22 ta’Awwissu 2007 peress li l-Artikolu 5(4) tar-Regolament Nru 1383/2003 huwa intiż biss għad-“detentur ta’ dritt ta’ trade mark” u peress li dan ir-regolament ma ġiex emendat mil-leġiżlatur Komunitarju minkejja l-adeżjoni tal-Komunità mal-Protokoll.
Davidoff ippreżentat rikors kontra d-deċiżjoni ta’ ċaħda quddiem il-Finanzgericht München.
Din il-qorti tqis li d-dispożizzjonijiet Komunitarji inkwistjoni jistgħu jqajmu problemi ta’ interpretazzjoni.
Min-naħa tagħha, hija tikkunsidra li, lil hinn mill-formulazzjoni sempliċi tiegħu, l-Artikolu 5(4) tar-Regolament Nru 1383/2003 huwa applikabbli wkoll għall-proprjetarju ta’ trade mark reġistrata fuq livell internazzjonali, peress li din it-trade mark tkun simili għal trade mark Komunitarju fl-effetti tagħha fil-Komunità.
F’dan il-kuntest, il-Finanzgericht München iddeċidiet li tissospendi l-proċeduri u li tagħmel lill-Qorti tal-Ġustizzja d-domanda preliminari li ġejja:
“L-Artikolu 5(4) tar-Regolament [Nru 1383/2003] għandu jiġi interpretat fid-dawl tal-adeżjoni tal-Komunità Ewropea mal-[Protokoll], fis-sens li, minkejja l-użu tal-kunċett ta’ ‘trade mark Komunitarja’, dan jinkludi wkoll ir-reġistrazzjonijiet internazzjonali ta’ trade marks skont l-Artikoli 146
et seq
tar-Regolament [40/94]?”
Fuq id-domanda preliminari
Permezz tad-domanda tagħha, il-qorti tar-rinviju tistaqsi, essenzjalment, jekk l-Artikolu 5(4) tar-Regolament Nru 1383/2003, meta jinqara fid-dawl tal-Artikolu 146 tar-Regolament Nru 40/94, jippermettix lill-proprjetarju ta’ trade mark irreġistrata fuq livell internazzjonali jikseb, bħala proprjetarju ta’ trade mark Komunitarja, l-azzjoni doganali ta’ Stat Membru jew diversi Stati Membri barra dak fejn jippreżenta t-talba tiegħu.
F’dan ir-rigward, għandu jiġi kkonstatat li r-Regolament Nru 1383/2003 kien ġie adottat qabel l-adeżjoni tal-Komunità mal-Protokoll skont id-Deċiżjoni Nru 2003/793.
Skont l-Artikolu 4(1) tal-Protokoll, il-protezzjoni ta’ trade mark irreġistrata fuq livell internazzjonali hija, f’kull waħda mill-Partijiet kontraenti msemmija mill-proprjetarju ta’ din it-trade mark, l-istess bħal dik li tkun ġiet ippreżentata quddiem l-Uffiċċju ta’ din il-Parti kontraenti.
It-tmien premessa tar-Regolament Nru 1992/2003 tistabbilixxi li din tipprevedi l-miżuri meħtieġa sabiex jingħata effett lill-adeżjoni tal-Komunità għall-Protokoll.
Is-sitt premessa tal-istess regolament tenfasizza, b’mod partikolari, li l-proprjetarji ta’ reġistrazzjonijiet internazzjonali skont il-Protokoll għandhom jitħallew jitolbu li t-trade marks tagħhom igawdu l-protezzjoni mogħtija mis-sistema ta’ trade marks Komunitarji.
L-ewwel premessa tfakkar li, fis-sistema tat-trade mark Komunitarja, it-trade marks Komunitarji jgawdu minn protezzjoni uniformi u jipproduċu l-effetti tagħhom fit-territorju kollu tal-Komunità.
Fid-dawl ta’ dawn il-kunsiderazzjonijiet, l-Artikolu 146(2) tar-Regolament Nru 40/94, imdaħħal bir-Regolament Nru 1992/2003, jipprovdi li r-reġistrazzjoni internazzjonali ta’ trade mark li tinnomina lill-Komunità tipproduċi l-istess effetti bħar-reġistrazzjoni ta’ trade mark bħala trade mark Komunitarja.
Hekk kif iqisu l-qorti tar-rinviju, ir-rikorrenti fil-kawża prinċipali, l-Istati Membri kollha li ppreżentaw osservazzjonijiet, kif ukoll il-Kummissjoni tal-Komunitajiet Ewropej, minn dan jirriżulta li l-leġiżlatur Komunitarju b’hekk ried ixebbah, fl-effetti tagħhom, it-trade marks irreġistrati fuq livell internazzjonali u t-trade marks Komunitarji.
L-Artikolu 5(4) tar-Regolament Nru 1383/2003 jirrigwarda preċiżament proċedura intiża li timplementa, fil-Komunità, il-protezzjoni ta’ trade mark Komunitarja, f’dak li għandu x’jaqsam mal-effetti tagħhom.
Skont id-dispożizzjonijiet tiegħu, huwa jippermetti biss lid-“detentur ta’ dritt ta’ trejdmark [trade mark] tal-Komunità”, fil-kuntest ta’ talba għal azzjoni, li jikseb, barra t-talba għal azzjoni doganali tal-Istat Membru li fiha tkun tressqet it-talba, l-azzjoni doganali ta’ Stat Membru wieħed jew diversi oħra.
Madankollu, minħabba x-xebh mat-trade marks Komunitarji li huma rreġistrati fuq livell internazzjonali, għandu neċessarjament jiġi aċċettat li, skont l-intenzjoni tal-leġiżlatur Komunitarju li jkun ippresjeda l-adozzjoni tar-Regolament Nru 1992/2003, tista’ wkoll tintalab l-applikazzjoni tal-Artikolu 5(4) tar-Regolament Nru 1383/2003 mill-proprjetarju ta’ trade mark li hija rreġistrata fuq livell internazzjonali.
Għalhekk għandha tingħata risposta lid-domanda preliminari li l-Artikolu 5(4) tar-Regolament Nru 1383/2003, moqri fid-dawl tal-Artikolu 146 tar-Regolament Nru 40/94, għandu jiġi interpretat fis-sens li proprjetarju ta’ trade mark li hija rreġistrata fuq livell internazzjonali jista’ jikseb, bħall-proprjetarju ta’ trade mark Komunitarja, l-azzjoni doganali ta’ Stat Membru jew diversi Stati Membri barra dak li fih ikun ippreżenta t-talba tiegħu.
Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, innatura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (Is-Sitt Awla) taqta’ u tiddeċiedi:

L-Artikolu 5(4) tar-Regolament tal-Kunsill (KE) Nru 1383/2003, tat-22 ta’ Lulju 2003, li jikkonċerna azzjoni doganali kontra merkanzija suspettati li jiksru ċerti drittijiet ta’ proprjetà intellettwali u l-miżuri li għandhom jittieħdu kontra merkanzija li jinsabu li jkunu kisru dawk id-drittijiet, moqri fid-dawl tal-Artikolu 146 tar-Regolament tal Kunsill (KE) Nru 40/94 tal-20 ta’ Diċembru 1993 dwar it-trade mark Komunitarja, kif emendat bir-Regolament tal-Kunsill (KE) Nru 1992/2003, tas-27 ta’ Ottubru 2003, għandu jiġi interpretat fis-sens li proprjetarju ta’ trade mark li hija rreġistrata fuq livell internazzjonali jista’ jikseb, bħall-proprjetarju ta’ trade mark Komunitarja, l-azzjoni doganali ta’ Stat Membru jew diversi Stati Membri barra dak li fih ikun ippreżenta t-talba tiegħu.

Firem
(
*1
)	Lingwa tal-kawża: il-Ġermaniż.